Document ID: 32005L0030

DIREKTIVA KOMISIJE 2005/30/ES
z dne 22. aprila 2005
o spremembi zaradi prilagoditve tehničnemu napredku direktiv 97/24/ES in 2002/24/ES Evropskega parlamenta in Sveta o homologaciji dvo- ali trikolesnih motornih vozil
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 97/24/ES Evropskega parlamenta in Sveta z dne 17. junija 1997 o določenih sestavnih delih in značilnostih dvo- ali trikolesnih motornih vozil (1), in zlasti člena 7 Direktive,
ob upoštevanju Direktive 2002/24/ES Evropskega parlamenta in Sveta z dne 18. marca 2002 o homologaciji dvo- ali trikolesnih motornih vozil in razveljavitvi Direktive Sveta 92/61/ES (2), in zlasti člena 17 Direktive,
ob upoštevanju naslednjega:
(1)
Direktiva 97/24/ES je ena izmed posamičnih direktiv za namene postopka ES za homologacijo, določenega v Direktivi 2002/24/ES.
(2)
Uvesti bi bilo treba tehnične ukrepe za homologacijo nadomestnih katalizatorjev kot samostojnih tehničnih enot z namenom zagotovitve ustreznih emisijskih vrednosti. Uvesti bi bilo treba ukrepe za pomoč pri izvrševanju v državah članicah z označevanjem nadomestnih katalizatorjev in njihove embalaže.
(3)
Treba bi bilo posodobiti homologacijsko kodo držav članic za Malto in Ciper v Prilogi V k Direktivi 2002/24/ES.
(4)
Direktivi 97/24/ES in 2002/24/ES bi bilo treba ustrezno spremeniti.
(5)
Ukrepi, predvideni s to direktivo, so v skladu z mnenjem Odbora za prilagajanje tehničnemu napredku -
SPREJELA NASLEDNJO DIREKTIVO:
Člen 1
Direktiva 97/24/ES se spremeni v skladu s Prilogo I k tej direktivi.
Člen 2
Prilogi II in V k Direktivi 2002/24/ES se spremenita v skladu s Prilogo II k tej direktivi.
Člen 3
1. Z učinkom od 18. maja 2006 države članice v zvezi z novimi nadomestnimi katalizatorji, namenjenimi vgradnji v vozila, ki so bila homologirana v skladu z Direktivo 97/24/ES, ne smejo:
(a)
zavračati podelitve ES-homologacije v skladu s členom 4(1) Direktive 2002/24/ES;
(b)
prepovedovati prodaje ali vgradnje v vozilo.
2. Z učinkom od 18. maja 2006 države članice iz razlogov, povezanih z ukrepi proti onesnaževanju zraka in dovoljeno ravnijo hrupa ter z ukrepi proti nepooblaščenemu spreminjanju, ne smejo več podeljevati ES-homologacije v skladu s členom 4(1) Direktive 2002/24/ES za nov nadomestni katalizator, ki ni v skladu z Direktivo 97/24/ES, kakor je spremenjena s to direktivo.
Člen 4
1. Države članice najkasneje do 17. maja 2006 sprejmejo in objavijo zakone in druge predpise, potrebne za uskladitev s to direktivo. Komisiji nemudoma predložijo besedila navedenih predpisov in tabelo ujemanja med njimi in to direktivo.
Države članice navedene predpise uporabljajo od 18. maja 2006.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 5
Ta direktiva začne veljati dvajseti dan po objavi v Uradnem listu Evropske unije.
Člen 6
Ta direktiva je naslovljena na države članice.
V Bruslju, 22. aprila 2005

Labels: 7
8
20